### Beslutningstema

Der skal i denne sag træffes beslutning om frigivelse af midler til byudviklingsplaner for Løgumkloster, Bredebro og Skærbæk

### Historik

I forbindelse med godkendelsen af Budget 2023 godkendtes anlægsprojektet "Byudviklingsplaner".

### Sagsfremstilling

Tønder Kommune har god erfaring med at arbejde strategisk i udviklingen af byer og lokalområder. Med dette projekt styrkes den strategiske tilgang i centerbyerne.

- I [adresse] kan en udviklingsplan sætte fokus på transformation og byomdannelse samt byudvikling; ved at identificere byens potentialer, kan nogle områder tranformeres, gentænkes og omdannes. Hertil er der behov for fokus på, hvorledes byen bør udvikle sig med ny bebyggelse. En udviklingsplan for Skærbæk kan desuden skabe synergi med Udviklingsplanen for Rømø 2025 - som trækker meget på samme hammel og samme potentiale til Skærbæk.

- En udviklingsplan for Løgumkloster vil kunne bygge videre på områdefornyelsesprojektet i byen samt BID forløbet. Ved at gøre dette kan der sættes et afgørende fokus på byens muligheder for byudvikling både ift. bebyggelsen og livet i byen.

- En udviklingsplan for Bredebro vil kunne bygge videre på hidtidige byudviklingsprojekter samt BID forløb. Ved at gøre dette kan der sættes et afgørende fokus på byens muligheder for byudvikling både ift. bebyggelsen og livet i byen.

Styrkelsen af den strategiske tilgang til byudvikling skal baseres på involverende processer og lokale ressourcer. Der kan trækkes på erfaringer fra andet stategisk byudviklingsarbejde i kommunen, men der kan desuden skabes synergi ved at satse på de tre områder over de næste år.

Indsatsen vil bidrage til at udløse et stort potentiale for i hele Tønder Kommune at tiltrække borgere, gæster og erhverv i attraktive omgivelser på tværs af kommunen. Da dette ikke er de første nyere udviklingsplaner, som Tønder Kommune lægger op til, vil opdraget hertil også være at søge at trække paraleller til alle de allerede udarbejdede planer - for at se hvorledes, der kan søges synergi imellem landsbyer og områdebyer til et fælles bedste i netværksdannelse. Så planerne vil også søge at

understøtte et endnu tættere samspil imellem områderne, så kommunen samlet set bliver et endnu bedre sted at bo i, gæste eller arbejde i.

### Økonomi

Der er på Investeringsoversigten 2023 afsat 1,2 mio. kr. til Byudviklingsplaner.

### Fagchefen for Plan og Udvikling indstiller,

|  |  |
| --- | --- |
| at | der gives en anlægsbevilling til "Byudviklingsplaner" på 1,2 mio. kr., |
| at | det i budget 2023 afsatte rådighedsbeløb til projektet på 1,2 mio. kr. frigives, og |
| at | indstillingen videresendes til Økonomiudvalget og Kommunalbestyrelsen. |

Beslutning fra Klima-, Vækst- og Udviklingsudvalget, 16. august 2023, pkt. 4:

Indstillingen anbefales.

Beslutning fra Økonomiudvalget, 23. august 2023, pkt. 14:

Indstillingen anbefales.

Ole Dahl og Gert Schou deltog ikke i mødet.

### Beslutning

Indstillingen godkendt.